TARYBOS SPRENDIMAS 2008/901/BUSP
2008 m. gruodžio 2 d.
dėl tarptautinės nepriklausomos konflikto Gruzijoje tyrimo misijos
EUROPOS SĄJUNGOS TARYBA,
atsižvelgdama į Europos Sąjungos sutartį, ypač į jos 13 straipsnio 3 dalį ir 23 straipsnio 1 dalį,
kadangi:
(1)
2008 m. rugsėjo 1 d. Europos Vadovų Taryba pareiškė, kad Europos Sąjunga yra pasirengusi prisiimti įsipareigojimus, kad paremtų visas pastangas siekiant taikaus ir ilgalaikio konfliktų Gruzijoje sprendimo, ir kad ji yra pasirengusi remti pasitikėjimo stiprinimo priemones.
(2)
2008 m. rugsėjo 15 d. Taryba pritarė tam, kad būtų atliktas nepriklausomas tarptautinis konflikto Gruzijoje tyrimas.
(3)
Heidi TAGLIAVINI reikėtų paskirti šio tyrimo misijos vadove,
NUSPRENDĖ:
1 straipsnis
Tarptautinės nepriklausomos tyrimo misijos vadovas ir įgaliojimai
1. Tarptautinės nepriklausomos konflikto Gruzijoje tyrimo misijos (toliau - tyrimo misija) vadove nuo 2008 m. gruodžio 2 d. iki 2009 m. liepos 31 d. skiriama Heidi TAGLIAVINI.
2. Tyrimo misijos tikslas - tirti konflikto Gruzijoje ištakas ir raidą, įskaitant tarptautinės teisės (1), humanitarinės teisės ir žmogaus teisių požiūriu, taip pat su juo susijusius pareikštus kaltinimus (2). Tyrimo sritis tiek geografiniu, tiek ir laiko požiūriu bus pakankamai plati, kad būtų galima nustatyti visas galimas konflikto priežastis. Tyrimo rezultatai ataskaitos forma bus pateikti konflikto šalims, taip pat Tarybai, Europos saugumo ir bendradarbiavimo organizacijai (ESBO) ir Jungtinų Tautų Organizacijai (JTO).
3. Tyrimo misijos vadovė yra atsakinga už tyrimo misijos vykdymą. Ji visiškai nepriklausomai nustato tyrimo misijos darbo procedūras bei metodus ir 2 dalyje nurodytos ataskaitos turinį.
2 straipsnis
Finansavimas
1. Su tyrimo misijos vykdymu susijusioms išlaidoms nuo 2008 m. gruodžio 2 d. iki 2009 m. liepos 31 d. padengti skiriama orientacinė finansavimo suma yra 1 600 000 EUR.
2. Iš 1 dalyje nurodytos sumos finansuojamos išlaidos padengiamos nuo 2008 m. gruodžio 2 d.
3. Išlaidos tvarkomos laikantis Europos Bendrijų bendrajam biudžetui taikomų taisyklių ir procedūrų. Jos tvarkomos pagal tyrimo misijos vadovės ir Komisijos sudarytą sutartį.
4. Tyrimo misijos vadovė už visas išlaidas atsiskaito Komisijai.
3 straipsnis
Tyrimo misijos sudarymas ir sudėtis
Dėl misijos sudėties sprendžia misijos vadovė. Ją sudaro pripažinti ekspertai, visų pirma teisininkai, istorikai, kariškiai ir žmogaus teisių ekspertai.
4 straipsnis
Vertinimas
Taryba atlieka šio sprendimo įgyvendinimo peržiūrą iki 2009 m. liepos 31 d.
5 straipsnis
Įsigaliojimas
Šis sprendimas įsigalioja jo priėmimo dieną.
Jis netenka galios 2009 m. liepos 31 d.
6 straipsnis
Paskelbimas
Šis sprendimas skelbiamas Europos Sąjungos oficialiajame leidinyje.
Priimta Briuselyje, 2008 m. gruodžio 2 d.